勒兵行
作者：劉才邵
朝代：宋

paragraphs: 高臺曉色明雙旌，來看將軍親閱兵。
甲光熒熒照秋水，陣行屢變隨縱横。
將軍勇銳無堅敵，馳心已向伊吾北。
好同諸将擁琱戈，浄掃邊塵早開國。
重收京邑翠華西，卻歸宿衛聽朝雞。
蓬萊宫深花柳暗，曖風輕動龍蛇旗。
監丞健筆文中虎，須臾作歌繼常武。
是時劍佩共趨朝，何似勒兵誇練組。